Kollár, Boris, predseda NR SR (2020-04-20):
Ďakujem pekne. Dávam hlasovať o procedurálnom návrhu pána poslanca Blanára, o prvom. Žiada vládu, aby na budúcu schôdzu predložila informáciu o využívaní mobilných dát na monitorovanie občanov v súvislosti s ostatnou novelou telekomunikačného zákona. Prosím, prezentujme sa a hlasujeme. (Potlesk.) (Hlasovanie.) Prítomných 144, za 52, proti 22, zdržalo sa 69. Návrh bol neschválený. Hlasujeme o druhom procedurálnom návrhu pána poslanca Blanára. Žiada vládu, aby na budúcej schôdzi predložila správu o vyhodnotení opatrení vlády telekomunikačných, počkajte, telekomunikačných, pohybu osôb počas veľkonočných sviatkov v súvislosti s koronakrízou. Dávam hlasovať. Prosím, prezentujme sa a hlasujeme. (Potlesk.) (Hlasovanie.) Prítomných 143, za 51, proti 15, zdržalo sa 76, nehlasoval 1. Návrh sme neschválili. Dávam hlasovať teraz o programe schôdze ako celku . Prosím, prezentujme sa a hlasujeme. (Hlasovanie.) Prítomných 143, za 112, proti 2, zdržali sa 28, nehlasoval 1. Konštatujem, že sme program 6. schôdze Národnej rady schválili. Vážené pani poslankyne, vážení páni poslanci, dovoľte mi informovať vás o priebehu rokovania tejto schôdze, čo je uvedené aj v pozvánke. Po prednesení programového vyhlásenia vlády budeme pokračovať v rokovaní tejto schôdze návrhmi vlády na skrátené legislatívne konania. Po ich prerokovaní pristúpime k hlasovaniu. Ak Národná rada rozhodne o skrátených legislatívnych konaniach, bezprostredne pristúpime k prvým čítaniam o návrhoch zákonov a následne po ich prerokovaní by sme hlasovali. Potom bude schôdza Národnej rady prerušená na rokovanie výborov k programovému vyhláseniu vlády a k vládnym návrhom zákonov v druhom čítaní. Na základe záverov z dnešného poslaneckého grémia by sme v 6. schôdzi pokračovali v stredu 22. apríla o 10.00 hodine druhými čítaniami o vládnych návrhoch zákona v skrátenom legislatívnom konaní. Po ich odhlasovaní budeme pokračovať v prerušenom rokovaní o programovom vyhlásení vlády. Je všeobecný súhlas? Súhlas? Nie, dobre, dávam hlasovať. Prezentujte sa a hlasujeme. (Hlasovanie.) Prítomných 143, za 98, proti 19, zdržalo sa 29 (pozn. red.: správne má byť – „zdržalo sa 26“). Návrh sme schválili. Ešte chcem upozorniť, že na stredu 22. apríla 2020 máme termínované body. Tri návrhy na voľbu, ktoré prerokujeme o 16.00 hodine a o 17.00 hodine by sme o nich hlasovali. V prípade, ak by dnes rokovanie o návrhoch zákonov v prvom čítaní neskončilo do 19.00 hodiny, podávam procedurálny návrh, aby sme dnes rokovali aj po 19.00 hodine až do skončenia hlasovania o návrhoch zákonov v prvom čítaní, avšak maximálne do 20.00 hodiny. Ak by sme neskončili ani do 20.00 hodiny, pokračovali by sme zajtra od 9.00 hodiny podľa schváleného programu. Je všeobecný súhlas? Ak nie, prezentujte sa, dávam hlasovať. (Hlasovanie.) Prítomných 140, za 93, proti 11, zdržalo sa 36. Návrh sme schválili, program. Vážená Národná rada, vážené pani poslankyne, vážení páni poslanci, teraz pristúpime k rokovaniu o Programovom vyhlásení vlády Slovenskej republiky a žiadosti vlády o vyslovenie dôvery. Vítam predsedu vlády Slovenskej republiky pána Igora Matoviča (dlhotrvajúci potlesk). Vítam ostatných členov vlády. Programové vyhlásenie vlády má parlamentnú tlač 68. Do Národnej rady bolo doručené včera 19. apríla 2020. Hneď bolo zverejnené na webovom sídle Národnej rady a taktiež bolo doručené všetkým výborov. Dávam slovo predsedovi vlády Slovenskej republiky Igorovi Matovičovi, aby predniesol programové vyhlásenie vlády a požiadal Národnú radu o vyslovenie dôvery vláde. Nech sa páči, pán premiér, máte slovo. Ešte by som chcel upozorniť kolegov poslancov z OĽANO. Ešte raz budete používať mobilné zariadenie, tak to bude mať postih. Ďakujem. Tu sa nefotografuje. Nech sa páči, pán premiér, máte slovo. To je jedno. (Reakcia z pléna.) Musíte dodržiavať rokovák. Buďte taký láskavý.